Imtella' Ġunju 30, 2020 - Aġġornata 30 Ta' Ġunju, 2020 7:42pm Fil-qorti bdew jinstemgħu l-każijiet kontra l-Pulizija fis-sezzjoni tat-traffiku b'rabta mal-allegati abbużi ta' eluf ta' ewro li tħallsu għall-extra duties waqt li allegatament jinħadmu waqt is-sigħat normali tax-xogħol tagħhom. Fl-ewwel seduta tressqu eks Supretendent, żewġ spetturi u żewġ surġenti. B'kollox il-ħames uffiċjali ġew akkużati li ħadu mal-€44,000 fi ħlasijiet. Quddiem il-Maġistrat Audrey Demicoli, l-Assistent Kummissarju Ian Abdilla akkuża li l-eks Supretendent Walter Spiteri li kien tħallas €17,000 minn Transport Malta u Infrastructure Malta bejn Settembru 2018 u Novembru li għadda. Qal li l-flus suppost tħallsu għal xogħol extra li s-Sur Spiteri kellu jagħmel b'rabta mal-bini tal-proġett tal-Junction tal-Marsa, meta fil-fatt instab li huwa kien ikun id-dar jew f'post ieħor. Is-Sur Spiteri ċaħad l-akkużi kontrih. Il-qorti ġiet infurmata li s-sur Spiteri irritorna dawn il-flus. Xehed ukoll l-Ispettur Bernard Bunce li semma kif fl-investigazzjonijiet instabu messaġġi tal-Whatsapp bejn diversi uffiċjali tal-Pulizija li kienu jiftehmu bejniethom biex jaħdmu s-sigħat extra waqt il-ħin tax-xogħol tagħhom. Semma wkoll li kien hemm Surġent tal-Pulizija mara li kienet qiegħda tirċievi ħlasijiet ta' extra għal xogħol fil-Marsa meta lanqas biss kienet issuq mutur. Fit-tieni każ, l-Ispettur Nikolai Sant wieġeb mhux ħati għall-akkużi miġjuba kontrih, bis-Supretendent Jesmond Borg jixhed li mill-investigazzjonijiet ħareġ li l-Ispettur Sant kien jitħallas tal-extra duties waqt li kien ikun ix-xogħol. Allegatament huwa tħallas €12,700 bil-flus ġew imħallsa lura qabel ma ħarġu l-akkużi. Tressaq ukoll l-Ispettur PierGuido Saliba, li wkoll ċaħad l-akkużi kontrih. Huwa wkoll ġie mixli bi ħlas ta' €17,200 għal extra duties waqt li kien bix-xogħol normali tiegħu. Tressqu wkoll żewġ surġenti. Clayton Frendo ġie akkużat li ħa €6,000 f'extra duties li m'għamilx. Huwa ċaħad l-akkużi filwaqt li fil-qorti ingħad li l-flus tħallsu lura. Is-Surġent Angelo Briffa ġie akkużat li tħallas €8,000 li eventwalment tħallsu lura. Huwa wkoll ċaħad l-akkużi kontrih. L-Ispettur Doriette Cuschieri mit-Taqsima għar-Reati Ekonomiċi qalet li mill-investigazzjonijiet li saru kien hemm drabi li l-mutur lanqas biss inxtegħel waqt li suppost kien qed jagħmel extra duty.